Философием и махуэ. Ар сыт?
Мы гъэм илъэс 15 мэхъури ди къэралым щагъэлъапIэ Философием и дунейпсо махуэр. ЮНЕСКО дунейпсо зэгухьэныгъэм ищIа унафэм ипкъ иткIэ, ар тохуэ щэкIуэгъуэ мазэм и ещанэ махуэкум. Къэрал 70-м щIигъум щаIэт а махуэшхуэр. Абы ирихьэлIэу зэхашэ щIыналъэ конференцхэр, къызэрагъэпэщ «стIол хъурейхэр», гъэлъэгъуэныгъэхэр, ирагъэкIуэкI зэпеуэ зэмылIэужьыгъуэхэр. Апхуэдэ махуэшхуэ зэхыхьэ иджыблагъэ щекIуэкIащ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым.
ЕджапIэ нэхъыщхьэм и пресс-IэнатIэм и лэжьакIуэ КIурашын Заремэ хъыбар къызэрыдигъэщIамкIэ, зэхьэзэхуэм хэтащ гупи 3. Апхуэдэхэт агрономие, сату-технологие факультетым щеджэхэм я «Академхэр» гупыр, экономикэмрэ управленэмкIэ къудамэм и студентхэм къызэрагъэпэща «Чернокнижники» гупыр, ухуэныгъэмрэ щIым елэжьынымкIэ факультетым щIэсхэм я «Когито» гупыр. Философие и лъэныкъуэкIэ абыхэм ябгъэдэлъ щIэныгъэр къапщытэнут зэпеуэм къыхузэрагъэпэща комиссэ щхьэхуэм. Абы хагъэхьат КъБКъМУ-м щIэныгъэ-къэхутэныгъэ лэжьыгъэмкIэ и проректор Езауэ Анзор, Кавказ Ищхъэрэм ГъуазджэхэмкIэ и къэрал институтым щIэныгъэмкIэ и проректор Эфендиев ФуIэд, университетым къепхауэ лажьэ къудамэхэм я унафэщIхэу Уянаев Борисрэ ЛIуп Тимуррэ. Зэпеуэр иригъэкIуэкIащ тхыдэмрэ философиемкIэ кафедрэм и унафэщI КIарэ Мадинэ.
Зэхьэзэхуэр яублэн ипэкIэ, къызэхуэсахэм захуигъэзащ университетым и проректор Кучуков Магомед. Ар тепсэлъыхьыжащ езыр зыхэта, Пекин иджыблагъэ щекIуэкIа Дунейпсо философие конгрессым и утыку къыщаIэта Iуэхугъуэхэм. Абы къыкIэлъыкIуэу «Философиемрэ иджырей гъащIэмрэ» докладыр зэпеуэм къекIуэлIахэм я пащхьэ щищIащ университетым и 1-нэ курсым и студент Мэхъарэ Къантемыр.
Гупхэм я зэпеуэр хьэлэмэту икIи купщIафIэу щытащ. Ахэр унэтIыныгъи 4-кIэ зэхьэзэхуащ, философие щIэныгъэм зэрыхащIыкIыр лъэныкъуэ зырызкIэ дэтхэнэми къызэпкърихыу. КъэпщытакIуэхэр набдзэгубдзаплъэу кIэлъыплъащ гупхэм ябгъэдэлъ зэфIэкIхэм. Зэпеуэм и кIэхыу абыхэм наIуэ къащIащ абы щытекIуахэр: япэ увыпIэр къахьащ «Чернокнижники» гупым хэтхэм, «Академхэр» гупыр етIуанэ хъуащ, «Когито» гупым ещанэр хуагъэфэщащ. Абыхэм псоми иратащ щхьэж хуэфащэ щIыхь тхылъхэмрэ ахъшэ саугъэтхэмрэ.
ЖЫЛАСЭ Маритэ.
